"มังกรฟ้า"ประกาศหยุดขายสลากชั่วคราวตั้งแต่งวด16เม.ย.เป็นต้นไป
"มังกรฟ้า" ประกาศหยุดขายสลากออนไลน์ทุกช่องทางชั่วคราวเริ่มตั้งแต่งวด 16 เม.ย.นี้ เป็นต้นไป ยืนยันพร้อมร่วมมือรัฐบาลหาแนวทางแก้ปัญหาขายสลากเกินราคา
28 มี.ค. 2565

เมื่อช่วงค่ำวันที่ 27 มี.ค. 65 นายพชรล์ เมสสิยาห์พร ประธานกรรมการ บริษัท มังกรฟ้าล็อตเตอรี่ จำกัด ได้ไลฟ์ผ่านเฟซบุ๊ก "มังกรฟ้า ล็อตเตอรี่ ออนไลน์ สำนักงานใหญ่" แถลงการณ์ระบุว่า บริษัทขอหยุดกิจการเป็นการชั่วคราว ที่เกี่ยวกับการขายสลากกินแบ่งรัฐบาลทางออนไลน์ในทุกช่องทาง นับตั้งแต่งวดประจำวันที่ 16 เม.ย. 65 เป็นต้นไปขณะที่งวดวันที่ 1 เม.ย.65 จะยังคงดำเนินการต่อและหากลูกค้าคนใดถูกรางวัลหรือต้องการรับสลากตัวจริงก็สามารถมารับได้เหมือนเดิมทั้งนี้ บริษัท มังกรฟ้า ล็อตเตอรี่ จำกัด ได้ออกประกาศแจ้งไปยังตัวแทน สมาชิก ประชาชน และสื่อมวลชนทุกแขนง แจ้งว่า บริษัทฯ จะขอหยุดกิจการเป็นการชั่วคราว ที่เกี่ยวกับการขายสลากกินแบ่งรัฐบาลทางออนไลน์ในทุกช่องทาง นับตั้งแต่งวดประจำวันที่ 16 เม.ย.65 เป็นต้นไป จนกว่าบริษัทฯ จะมีการประกาศให้ทราบอีกครั้งหนึ่ง และบริษัทฯ ยินดีที่จะให้ความร่วมมือกับทางรัฐบาลและหน่วยงานที่เกี่ยวข้องในการร่วมหาแนวทางแก้ไขปัญหาการขายสลากกินแบ่งรัฐบาลเกินราคา ซึ่งจะเกิดขึ้นในวันที่ 2 พ.ค.65 จึงขอประกาศให้ทราบโดยทั่วกัน มา ณ โอกาสนี้ก่อนหน้านี้เมื่อวันที่ 25 มี.ค. 65 นายเสกสกล อัตถาวงศ์ หรือแรมโบ้อีสาน ผู้ช่วย รมต.ประจำสำนักนายกรัฐมนตรี ประธานคณะอนุกรรมการขับเคลื่อนการแก้ไขปัญหาสลากกินแบ่งรัฐบาลเกินราคพร้อมเจ้าหน้าที่ ได้เข้าตรวจค้นสำนักงานใหญ่ บริษัท มังกรฟ้าฯ และสาขาที่ จ.เลย ตรวจสอบลอตเตอรี่ที่อยู่ในคลังกว่า 2 ล้านบาท โดยนายเสกสกล ยืนยันมีหลักฐานที่จะสามารถดำเนินคดีในเรื่องการขายสลากกับ บริษัทมังกรฟ้าได้